Ramaphosa steeds ‘in goeie luim’Pres. Cyril Ramaphosa (Foto: Siyabulela Duda) Pres. Cyril Ramaphosa is in “ŉ goeie luim” en het steeds net “matige simptome”. Só het Mondli Gungubele, minister in die presidensie, Maandag in ’n verklaring gesê, ’n dag nadat Ramaphosa positief vir Covid-19 getoets het. “Die president se infeksie veroorsaak dat hy ŉ opvolgdosis van die entstof wat hy vandeesweek sou ontvang, moet uitstel,” het Gungubele bevestig. “Die president doen weer eens ’n beroep op alle Suid-Afrikaners om hulle te laat inent, aangesien inenting die kanse op ernstige siekte, hospitalisasie of dood dramaties verminder.” Volgens Gungubele waardeer Ramaphosa al die goeie wense wat hy wyd en syd ontvang het sedert hy positief vir die virus getoets het. Maroela Media het vroeër berig Ramaphosa het olik begin voel ná die staatsgedenkdiens vir oudpres. FW de Klerk wat hy Sondag in Kaapstad bygewoon het. Die president was onlangs op besoek aan verskeie lande in Wes-Afrika en hy en die res van die afvaardiging is in elke land vir Covid-19 getoets. Hulle het Woensdag na Suid-Afrika teruggekeer en Ramaphosa het in Johannesburg weer negatief vir die virus getoets. Hy was Sondag in Kaapstad vir De Klerk se gedenkdiens en volgens die presidensie is alle gesondheidsmaatreëls by dié geleentheid nagekom.